Na temelju članka 13. Zakona o udrugama (Narodne novine, br. 74/2014, 70/17 i 98/19), Osnivačka Skupština Hrvatske udruge profesora talijanskog jezika na sjednici održanoj10. kolovoza 2021. godine, donijela je 
STATUT

HRVATSKE UDRUGE PROFESORA TALIJANSKOG JEZIKA

I. OPĆE ODREDBE 
Članak 1.
(1) Statutom Hrvatske udruge profesora talijanskog jezika (u daljnjem tekstu 
Udruga) utvrđuju se: 
· naziv i sjedište Udruge,
· zastupanje i predstavljanje Udruge, 
· ciljevi i svrha Udruge,
· područje djelovanja Udruge sukladno ciljevima, aktivnostima i djelatnostima pomoću kojih se ciljevi ostvaruju,
· pečat i logo Udruge,
· način ostvarivanja javnosti rada Udruge,
· članstvo i članarina Udruge, uvjeti i način učlanjivanja i prestanka članstva, prava, obveze i odgovornost te stegovna odgovornost članova i način vođenja popisa članova, 
· tijela Udruge, njihov sastav, ovlasti, način sazivanja sjednica, način odlučivanja, uvjeti i način izbora i opoziva, trajanje mandata članova i odgovornost članova, način sazivanja Skupštine u slučaju isteka mandata, 
· imovina, način stjecanja i raspolaganje imovinom
· prestanak postojanja Udruge,
· postupak s imovinom u slučaju prestanka djelovanja Udruge,
· način rješavanja sporova i sukoba interesa unutar Udruge,
· izbor i opoziv likvidatora Udruge kao i druga pitanja u skladu s važećim Zakonom o udrugama i ovim Statutom. 


Članak 2.
(1) Naziv Udruge glasi: Hrvatska udruga profesora talijanskog jezika.
(2) Skraćeni naziv Udruge glasi: HUPTI. 
(3) Naziv Udruge na talijanskom jeziku glasi: Associazione Croata dei 
Professori d'Italiano.
(4) Skraćeni naziv Udruge na talijanskom jeziku glasi: ACAPI

Članak 3.
(1) Udruga djeluje na području Republike Hrvatske. 
(2) Sjedište Udruge je u Zagrebu. 
(3) Radi što bolje povezanosti članstva te učinkovitijeg rada, Udruga može 
osnivati svoje podružnice i druge ustrojstvene oblike koji djeluju na području jedne ili više općina ili gradova ili županija (ogranci, klubovi i sl.) na području Republike Hrvatske. 
(4) Podružnice i drugi ustrojstveni oblici nemaju svojstva pravne osobe.
Osnivanje i način rada podružnica regulira se općim aktom, kojeg donosi Upravni odbor Udruge. 

Članak 4.
(1) Udruga ima pečat okruglog oblika koji je obodno ispisan nazivom na 
hrvatskom jeziku: Hrvatska udruga profesora talijanskog jezika i nazivom na talijanskom jeziku: Associazione Croata dei Professori d'Italiano. Na pečatu su ispisani i skraćeni nazivi Udruge, na hrvatskom jeziku – HUPTI i na talijanskom jeziku – ACAPI. 
(2) Pečat čuva i ovlašten je koristiti predsjednik Udruge i drugi članovi Udruge 
koje on ovlasti.
(3) Odluku o izgledu pečata i loga donosi Upravni odbor.

Članak 5.
(1) Udruga je organizirana kao nevladina, nepolitička, neprofitna organizacija,
što znači da se ne osniva sa svrhom stjecanja materijalne dobiti. 
(2) Udruga može pronalaziti sponzore za ostvarivanje svojim projekata kako 
na području Republike Hrvatske tako i na međunarodnom području.
(3) Udruga može surađivati (i udruživati se) sa sličnim društvima i udrugama 
i srodnim prosvjetnim institucijama u zemlji i inozemstvu radi organiziranja zajedničkih programa i akcija, te unapređivanja procesa nastave talijanskog jezika.  Odluku o tome donosi Skupština.
(4) Udruga ima svojstvo pravne osobe, a kao Udruga je upisana u Registar 
udruga u Republici Hrvatskoj. 
(5) Udrugu predstavlja i zastupa predsjednik, dopredsjednik i tajnik Udruge, 
a Upravni odbor Udruge može ovlastiti i druge osobe za zastupanje.

II. CILJEVI, PODRUČJE DJELOVANJA I DJELATNOSTI KOJIMA SE CILJEVI OSTVARUJU 

Članak 6.
(1) Udruga, sukladno svojim ciljevima, djeluje na području obrazovanja, 
znanosti i istraživanja.
(2) Ciljevi Udruge su:
· poboljšanje statusa talijanskog u učenju i poučavanju, promicanju hrvatsko-talijanskih kulturnih odnosa i veza, međusobnoga pomaganja i dobre suradnje profesora talijanskog jezika i suradnje s osobama s talijanskog govornog područja,
· strukovno i interesno okupljanje povezivanje svih punoljetnih osoba radi unapređenja nastavne prakse i obrazovanja, procesa učenja i poučavanja talijanskog jezika te mogućnost za bolje poznavanje talijanske kulture i civilizacije,
· jačanje identiteta profesora talijanskog jezika i zaštita digniteta profesije, 
· poticanje profesionalnog razvoja i trajno usavršavanje članova Udruge, 
· promicanje interesa Udruge pred državnim tijelima radi zaštite statusa i profesionalnog interesa članova unutar obrazovnog sustava Republike Hrvatske kao i zaštite prava učenika, 
· preuzimanje savjetničke uloge pri nastavnom planu i Kurikulumu za talijanski jezik u cilju standardizacije kriterija podučavanja i vrednovanja znanja učenika na čitavom području Republike Hrvatske, 
· informiranje o korištenju stipendija, odnosno stručnoj razmjeni nastavnika i učenika u sklopu međunarodne djelatnosti Udruge, 
· poticanje suradnje i međusobne prakse s profesorima ostalih jezika, 
(3) Djelatnosti kojima se ostvaruju ciljevi Udruge:
· organizacija skupova, predavanja, seminara, savjetovanja, sastanaka i radionica domaćih i inozemnih predavača, stručnih radnika i nastavnika praktičara o novim pravcima, metodama i rezultatima na području teorije i prakse učenja i podučavanja talijanskog jezika kao stranog i drugog jezika, 
· suradnja s prosvjetnim institucijama Republike Hrvatske (MZO, AZOO, itd.) s Veleposlanstvom Republike Italije u Hrvatskoj, kulturnim centrom Italije u Zagrebu (Istituto Italiano di Cultura di Zagabria), Društvom Dante Alighieri, te sa svim stručnim i znanstvenim prosvjetnim institucijama, udrugama i organizacijama u zemlji i inozemstvu koje mogu doprinijeti radu i boljitku Udruge, 
· sudjelovanje u predlaganju zakonskih i podzakonskih akata profesorske struke,
· organizacija kulturnih događanja za svoje članove,
· oglašavanje na svojoj mrežnoj stranici i društvenim mrežama i objavljivanje relevantnih članaka vezanih uz užu i širu struku,
· rad na poboljšanju uvjeta u nastavi talijanskog jezika,
· pristupanje međunarodnim organizacijama podučavatelja talijanskog jezika,
· pokretanje i izdavanje stručnog glasila i suradnja s izdavačima srodnih publikacija u zemlji i inozemstvu u cilju promocije nastave talijanskog jezika u Republici Hrvatskoj, 







III. NAČELA DJELOVANJA UDRUGE 

Članak 7.
(1) Rad Udruge je javan. 
(2) Javnost djelovanja Udruge osigurava se: 
· izvješćivanjem članova o radu Udruge na sjednicama tijela Udruge, 
· javnošću sjednica tijela Udruge, osim iznimno, kada su sjednice zatvorene za javnost, 
· izradom i objavljivanjem godišnjih i projektnih opisnih i financijskih izvještaja o radu Udruge, 
· korištenjem informacijsko-komunikacijskih tehnologija (internetske stranice, društvene mreže i slično), 
· javnim priopćavanjem, 
· organiziranjem posebnih događanja, 
· na druge odgovarajuće načine. 

Članak 8.
(1) Rad Udruge je neovisan.
(2) Neovisnost djelovanja Udruge podrazumijeva:
· samostalno utvrđuje svoje područje djelovanja, ciljeve i djelatnosti, svoj unutarnji ustroj i samostalno obavlja djelatnosti koje nisu u suprotnosti s Ustavom i Zakonom.

Članak 9.
(1) Rad Udruge temelji se na načelu demokratskog ustroja. 
(2) Udrugom upravljaju članovi prema načelima demokratskog zastupanja i demokratskog načina očitovanja volje članova.

Članak 10.
(1) Rad i djelovanje Udruge temelji se na načelu neprofitabilnosti.
(2) Udruga se ne osniva radi stjecanja vlastite dobiti već radi zadovoljenja 
potreba svojih članova i ostvarivanja svojih ciljeva iz ovoga Statuta. 

Članak 11.
(1) Rad i djelovanje Udruge temelji se na načelu slobodnog sudjelovanja u 
javnom životu.
(2) Udruga može:
· slobodno sudjelovati u razvoju, praćenju, provođenju i vrednovanju javnih politika, kao i u oblikovanju javnog mnijenja,
· slobodno izražavati svoja stajališta, mišljenja,
· slobodno poduzimati inicijative o pitanjima od njihova interesa.
  
IV. ČLANOVI UDRUGE, NJIHOVA PRAVA I OBVEZE 

Članak 12.
(1) Članom Udruge može postati svaka osoba koja se bavi, bilo stručno, bilo 
znanstveno talijanskim jezikom, književnošću, kulturom i civilizacijom, ili  je na neki drugi način vezana uz talijanski jezik, kulturu i civilizaciju te želi sudjelovati u ostvarivanju ovim Statutom utvrđenih ciljeva i djelatnosti Udruge. 
(2) Članovi Udruge mogu biti aktivni, pridruženi i počasni.
(3) Aktivnim članovima smatraju se profesori talijanskog jezika u vrtićima, 
osnovnim, srednjim školama, na sveučilištima, javnog ili privatnog sektora Republike Hrvatske, te u školama za strane jezike, profesori koji se trenutno nalaze na stručnom usavršavanju/specijalizaciji, koji su bez zaposlenja ili su na određeni rok raspoređeni na neku funkciju u drugu ustanovu, kao i umirovljeni profesori talijanskog jezika.
(4) Pridruženim članovima smatraju se sve osobe koje prihvaćaju ciljeve 
Udruge i pokazuju zanimanje za ostvarenje istih.
(5) Počasne članove su imenuje Upravni odbor Udruge, a tim članom može 
postati osoba koja je osobnim radom i zalaganjem osobito pridonijela ostvarivanju ciljeva Udruge.
(6) Udruga je dužna voditi popis svojih članova. Popis članova vodi se 
elektronički ili na drugi prikladan način. Obvezno sadrži podatke o osobnom imenu, datumu rođenja, osobnom identifikacijskom broju (OIB), datumu pristupanja Udruzi, kategoriji članstva, te datumu prestanka članstva u Udruzi, odnosno sadrži sve podatke propisane Zakonom. Popis članova mora biti dostupan na uvid svim članovima Udruge i nadležnim tijelima, na njihov zahtjev.
 
Članak 13.
(1) Članovi Udruge imaju prava: 
· birati i biti izabrani u tijelima Udruge,
· biti obaviješteni o radu Udruge i njezinih tijela te o materijalno-financijskom poslovanju, 
· aktivno sudjelovati u izvršavanju ciljeva Udruge i doprinositi ostvarivanju njezinih djelatnosti, 
· davati prijedloge, mišljenja i primjedbe na rad Udruge i njezinih tijela i biti obaviješteni o zauzetim stavovima
· neposredno, odnosno putem svojih predstavnika sudjelovati u radu tijela Udruge te nadzirati rad Udruge,
· zahtijevati od tijela Udruge obrazloženja o poduzimanju aktivnosti, odnosno podnošenje izvještaja o radu,
· sudjelovati u svim ostalim djelatnostima Udruge.
(2) Članovi Udruge imaju obveze i odgovornosti:
· pridržavati se odredaba ovoga Statuta i drugih općih akata Udruge te odluka i zaključaka tijela Udruge,
· redovito plaćati članarinu,
· pridonositi svojim aktivnostima unutar i izvan Udruge unapređivanju njezinih djelatnosti i ostvarivanju njezinih ciljeva,
· uključivati se i sudjelovati u aktivnostima Udruge prema svojim sklonostima i mogućnostima,
· pridržavati se odredaba ovog Statuta i drugih općih akata Udruge, 
· čuvati i podizati ugled Udruge. 



Članak 14.
(1) Članstvo u Udruzi prestaje: 
· prestankom rada Udruge, 
· pisanom izjavom o istupanju iz članstva,
· neplaćanjem članarine,
· isključenjem iz članstva,
· prestankom postojanja Udruge.

Članak 15.
(1) Članarina se plaća na račun Udruge.
(2) Svaki novi član, članarinu plaća prilikom pristupanja Udruzi. 
(3) Članarina je godišnja i plaća se jednokratno.
(4) Članarina vrijedi za kalendarsku godinu.
(5) Ukoliko član ne plati članarinu, pismeno ga se podsjeća za plaćanje iste. 
Ako i nakon podsjetnika za uplatom članarine član ne plati članarinu, prestaje biti članom Udruge.

V. USTROJ UDRUGE I NJEZINA TIJELA UPRAVLJANJA

Članak 16.
(1) Tijela upravljanja: 
· skupština Udruge, 
· upravni odbor Udruge (u daljnjem tekstu UO),
· predsjednik Udruge


SKUPŠTINA

Članak 17.
(1) Skupština je najviše tijelo upravljanja Udrugom, a čine ju svi aktivni 
poslovno sposobni  članovi Udruge.
(2) Skupština je redovna, izborna (koja se održava svake dvije godine), ili, ako 
se za to ukaže potreba izvanredna skupština.
(3) Redovna skupština Udruge saziva se jedanput godišnje. Saziva ju 
predsjednik Udruge dostavljanjem poziva članovima najmanje 10 dana prije održavanja sjednice. Poziv sadržava podatke o mjestu i vremenu održavanja sjednice te prijedlog dnevnog reda. Uz poziv dostavljaju se i materijali o pitanjima koja su na dnevnom redu. Smatra se da je poziv svim članovima Udruge na sjednicu (redovnu ili izvanrednu) Skupštine upućen na vrijeme i sukladno ovom Statutu, ako je poziv sa prijedlogom dnevnog reda objavljen ili:
· na službenoj web stranici Udruge, 
· na društvenoj mrežnoj stranici Udruge, 
· elektronskom poštom,
· na digitalnoj platformi Udruge,
i to najmanje 10 dana prije dana održavanja sazvane sjednice Skupštine. Uz navedeni poziv mog biti objavljeni i eventualno drugi dokumenti (ako su 
vezani uz pitanja koja su navedena u dnevnom redu), ali njihovo objavljivanje ili neobjavljivanje na navedeni način i u navedenom roku ne utječe na valjanost upućivanja poziva za sjednicu Skupštine.
(4) Zapisnik sa sjednice Skupštine piše tajnik Udruge, a u slučaju odsutnosti 
tajnika Skupština imenuje zapisničara. 
(5) Zapisnik potpisuju: tajnik/zapisničar, predsjednik i dopredsjednik Udruge, 
odnosno osoba imenovana na sjednici skupštine.
(6)  Izborna skupština bira članove UO-a.
(7) Na izbornoj skupštini bira se izborno povjerenstvo od tri člana koji provode 
glasovanje i podnose izvješće o izboru kandidata.
(8) Izvanrednu Skupštinu predsjednik saziva prema vlastitoj inicijativi ili na 
zahtjev najmanje 1/3 od ukupnoga broja članova Udruge, s tim da je obvezan  odmah predložiti dnevni red.
(9) Ako predsjednik ne sazove Skupštinu u roku od 30 dana od dana 
podnošenja zahtjeva, sjednicu mogu sazvati predlagači.
(10) Na izvanrednoj skupštini razmatra se samo pitanje zbog kojega  je 
sazvana.



(11) Ako je Skupštinu nemoguće održati zbog financijskih razloga, više sile 
ili zbog nekih drugih opravdanih razloga, ovim Statutom dopušta se održavanje Skupštine online, o čemu se također sastavlja zapisnik.

Članak 18.
(1) Nadležnosti Skupštine Udruge: 
· donosi i usvaja Statut i njegove izmjene i dopune, 
· donosi i usvaja druge opće akte potrebne za djelovanje Udruge, 
· bira i razrješava predsjednika, dopredsjednika i tajnika Udruge,
· bira i razrješava članove UO-a,
· bira i razrješava osobe za zastupanje Udruge,
· usvaja godišnje financijsko izvješće,
· donosi i usvaja financijski plan i plan rada za sljedeću kalendarsku godinu,
· usvaja izvješće o radu i financijskog plana za prethodnu kalendarsku 
     godinu, 
· razmatra i odlučuje o izvještajima o radu UO-a,
· rješava i odlučuje o žalbama članova Udruge u drugom stupnju, 
· izabire i opoziva likvidatora Udruge; 
· donosi i sve druge odluke iz svoje nadležnosti u skladu s važećim Zakonom 
     o udrugama i ovim Statutom,
· odlučuje o udruživanju u saveze, zajednice, mreže i druge oblike povezivanja, kao i o istupanju iz njih,
· daje smjernice za rad Udruge,
· potvrđuje predstavnike podružnica,
· odlučuje o promjeni ciljeva i djelatnosti, prestanku rada Udruge i raspodjeli 
    preostale imovine od značaja za rad Udruge za koja Statutom nije utvrđena        
    nadležnost drugih tijela Udruge,
· odlučuje o drugim pitanjima od značaja za rad Udruge. 




Članak 19. 
(1) Skupštini Udruge mogu prisustvovati svi članovi Udruge i imaju pravo 
glasovanja.
(2) Skupština može pravovaljano odlučivati ako je sjednici prilikom glasovanja 
nazočno najmanje 20% članova Skupštine. Ako na sjednici Skupštine prilikom glasovanja ne pristupi 20% članova, sazivatelj saziva novu Skupštinu u roku ne manjem od 8 dana, s time da tada Skupština može donositi pravovaljane odluke ukoliko je prilikom glasovanja nazočno najmanje 15% članova Skupštine.
(3) U slučaju isteka mandata tijelima udruge Skupštinu udruge saziva 
posljednja osoba za zastupanje upisana u Registar udruga ili  1/3 članova udruge, koji su upisani u popis članova prije isteka mandata tijelima udruge.


UPRAVNI ODBOR

Članak 20.
Upravni odbor čine predsjednik, dopredsjednik i tajnik.
(1) Članovi UO-a biraju se iz redova aktivnih članova  Udruge. 
(2) UO donosi odluke uz nazočnost većine članova, a odluke su pravovaljane, 
ako za njih glasuje većina nazočnih članova.
(3) Skupština može razriješiti dužnosti pojedine članove UO-a kao i UO u 
cjelini i prije isteka vremena na koje su izabrani ukoliko prekorače svoja ovlaštenja ili ne izvršavaju savjesno povjerene im dužnosti. Ukoliko razrješava cijeli UO, Skupština bira novi s punim mandatom, a ukoliko opoziva pojedine članove UO-a, Skupština bira nove članove UO-a na vrijeme do isteka mandata u čiji su sastav birani. 
(4) Skupština može razriješiti UO i predsjednika Udruge i prije isteka vremena 
na koje su izabrani, ako prekorače svoja ovlaštenja ili ne izvršavaju savjesno povjerene im obveze. 
(5) UO i svaki njegov član odgovara za svoj rad Skupštini.
(6) Mandat članova UO-a traje dvije godine s mogućnošću reizbora.

Članak 21.
(1) UO Udruge ima sljedeće nadležnosti: 
· utvrđuje prijedlog Statuta i njegovih izmjena i dopuna, 
· rukovodi radom Udruge između sjednica Skupštine,
· donosi prijedlog financijskog plana i završnog računa Udruge, 
· donosi prijedlog plana Udruge
· podnosi Skupštini godišnji izvještaj o radu i odgovara Skupštini za svoj rad,
· odlučuje o visini članarine i ostalih naknada koje se koriste za ostvarivanje ciljeva Udruge,
· brine o provođenju zaključaka i odluka Skupštine, odredbi Statuta i Programa rada na temelju kojih može donositi odluke,
· odlučuje o promjeni adrese sjedišta Udruge, 
· informira članstvo i javnost, 
· upućuje na raspravu članovima Udruge Nacrt izmjena i dopuna Statuta,
· razmatra primjedbe i prijedloge koji su dani u raspravi, zauzima stavove o njima i utvrđuje prijedlog Statuta,
· odlučuje o visini članarine i rok za uplatu iste,
· osniva odbore, komisije i druga tijela koja pomažu ostvarivanju ciljeva Udruge, 
· donosi odluku o osnivanju podružnica i koordinira rad podružnica, 
· rješava sporove i sukobe interesa unutar Udruge; 
· odlučuje o vizualnom identitetu Udruge,
· donosi odluku o izgledu pečata i loga, 
· odlučuje o korištenju sredstava Udruge u skladu s financijskim planom,
· upravlja pokretnom i nepokretnom imovinom Udruge,
· surađuje s drugim pravnim osobama i državnim organima,
· imenuje počasne članove Udruge,
· donosi odluke o javnim priznanjima i nagradama,
· odlučuje o drugim pitanjima za koja Statutom nije utvrđena nadležnost drugih tijela upravljanja,
· priprema i predlaže Skupštini Program rada te prijedloge općih akata Udruge,
· obavlja sve druge aktivnosti koje mu Skupština stavi u nadležnost,
· obavlja i druge poslove utvrđene ovim Statutom i općim aktima Udruge.
(2) Sjednice UO-a održavaju se prema potrebi. Sjednica se može održati ako je nazočna većina članova UO-a, a pravovaljane odluke donose se većinom nazočnih članova UO-a. Sjednice UO-a saziva i njima predsjedava predsjednik. 

Članak 22.
Predsjednik Udruge
(1) Predsjednik Udruge je izvršno tijelo Udruge. 
(2) Predsjednik Udruge osigurava pravilan i zakonit rad Udruge.
(3) [bookmark: _Hlk80346510]Predsjednika Udruge bira Skupština iz reda redovitih članova Udruge na mandat od dvije godine. Ista osoba može biti ponovno izabrana za predsjednika Udruge.
(4) Nadležnost predsjednika Udruge:
· zastupa i predstavlja Udrugu u zemlji i inozemstvu, 
· predsjeda sjednicama Skupštine, 
· predsjednik Udruge ujedno je i predsjednik Skupštine i predsjednik UO-a, 
· odgovara za zakoniti rad Udruge,
· vodi poslove Udruge sukladno odlukama Skupštine, ako ovim Statutom nije drukčije propisano,
· saziva sjednice Skupštine Udruge i UO-a,  priprema i predlaže dnevni red, 
· provodi odluke Skupštine i rukovodi radom Udruge između dvije sjednice Skupštine,
· brine o koordinaciji rada unutar Udruge, 
· sklapa ugovore i poduzima druge pravne radnje u ime i za račun Udruge, 
· odgovoran je za podnošenje Skupštini prijedloga godišnjeg financijskog izvješća, 
· podnosi izvješća o izvršenju odluka i zaključaka Skupštine i UO-a Udruge,
· dostavlja zapisnik s redovne sjednice Skupštine nadležnom uredu koji vodi registar udruga, 
·  vodi poslove Udruge sukladno odlukama Skupštine,
· obavlja i druge poslove u skladu sa Zakonom o udrugama, statutom i aktima Udruge,
(4) Predsjednik svoju dužnost obavlja volonterski, honorarno ili profesionalno. Odluku o tome donosi Skupština Udruge.

Članak 23.
Dopredsjednik Udruge
(1) [bookmark: _Hlk80346579]Dopredsjednika Udruge bira Skupština iz reda redovitih članova Udruge na mandat od dvije godine. Ista osoba može biti ponovno izabrana za predsjednika Udruge.
(2) Nadležnost dopredsjednika Udruge:
· pomaže predsjedniku Udruge u njegovu radu i obavlja druge poslove koje mu povjeri predsjednik i UO,
· odgovoran je za provođenje godišnjeg plana i programa Udruge i za okupljanje članstva,
· odgovoran je za organizaciju sastanaka, izdavanje publikacija,
· zamjenjuje predsjednika u slučaju njegove odsutnosti ili spriječenosti. 

Članak 24.
Tajnik Udruge
(1) Tajnika Udruge bira Skupština iz reda redovitih članova Udruge na mandat od dvije godine. Ista osoba može biti ponovno izabrana za tajnika Udruge.
(2) Nadležnost tajnika Udruge:
· priprema nacrte prijedloga općih akata i odluka za Skupštinu, 
· brine se o urednom vođenju registra članova u skladu s važećim Zakonom 
o udrugama i drugim važećim propisima, 
· vodi zapisnike sa sjednica Skupštine i UO-a, 
· vodi i čuva dokumentaciju Udruge,
· obavlja stručne i druge poslove za potrebe UO-a uz suglasnost predsjednika u skladu s općim aktima Udruge,
· u slučaju spriječenosti predsjednika i dopredsjednika Udruge, zamjenjuje ih te obavlja stručne i druge poslove za potrebe UO-a u skladu s općim aktima Udruge.

Članak 25.
(1) Udruga može osnovati podružnice na području Republike Hrvatske.
(2) UO odlučuje o opravdanosti osnivanja novih podružnica. 
(3) Podružnice imaju pravnu osobnost.

VI. IZBORI 

Članak 26.
(1) Članovi UO-a biraju se iz sveukupnog članstva prema mandatima iz ovog 
Statuta.  
(2) Zainteresirani članovi ističu svoju kandidaturu slanjem prijedloga, a 
Skupština tajnim glasovanjem odlučuje o izboru kandidata u UO.
(3) Članom UO-a može postati državljanin Republike Hrvatske s trajnim 
prebivalištem u Republici Hrvatskoj. Smatra se da su za člana UO-a izabrane one osobe koje su poslale svoj prijedlog za kandidaturu i koje su dobile najveći broj glasova na sjednici Skupštine za članstvo u odboru, a osnovni kriterij je broj glasova koji je pojedini kandidat dobio. 


VII. JAVNOST RADA I OBAVJEŠĆIVANJE
 
Članak 27.
(1) Rad Udruge je javan, osim u slučaju zaštite osobne ili poslovne tajne.
(2) Javnost se ostvaruje davanjem obavijesti o radu Udruge članstvu, tisku, 
na mrežnim stranicama Udruge, na društvenim mrežama i drugim zainteresiranim medijima, a sve sukladno uputama propisanim zakonom o pravu na pristup informacija.
             
Članak 28.
(1) Vrijeme održavanja sjednice UO-a i prijedlog dnevnoga reda dostavljaju se 
njegovim članovima elektronskom poštom. Pojedinosti o sjednici UO-a mogu se oglasiti i na mrežnoj stranici Udruge. 
(2) Zaključci i odluke UO-a dostavljaju se svakom njegovu članu u pisanom 
obliku, odnosno elektroničkom poštom.


VIII. DODJELA JAVNIH PRIZNANJA

Članak 29.
(1) Udruga dodjeljuje javna priznanja i predlaže za odlikovanja i druga 
priznanja one članove koji izuzetnim trudom i zalaganjem, svojim nesebičnim i predanim radom pridonose uspješnom ostvarivanju ciljeva i zadataka Udruge. 
(2) Udruga piše preporuke na zahtjev svojih članova koji to zaslužuju.

IX. STATUT I DRUGI OPĆI AKTI 

Članak 30.
(1) Statut je temeljni opći akt Udruge i svi drugi opći akti moraju biti u skladu 
s odredbama Statuta. 
(2) Nacrt izmjena i dopuna Statuta priprema i utvrđuje UO Udruge i upućuje 
ga na raspravu članovima Udruge. 
(3) UO Udruge razmatra primjedbe i prijedloge koji su dani u raspravi, zauzima 
stavove o njima i utvrđuje prijedlog Statuta. 
(4) Tumačenje odredaba Statuta daje Skupština. 
(5) Sva unutarnja pitanja Udruge, kao i druga pitanja koja nisu uređena 
Statutom, a zahtijevaju podrobnu razradu, bit će uređena općim aktima koje donosi Skupština. 
(6) Izmjene i dopune Statuta i drugih općih akata Udruge donose se na način 
i po postupku za njihovo donošenje sukladno Zakonu.

X. IMOVINA, NAČIN STJECANJA I RASPOLAGANJA IMOVINOM

Članak 31.
(1) Imovinu Udruge čine novčana sredstva koje Udruga ostvaruje od: 
· uplata članarina, 
· donacija, 
· sredstava dobivenih od tuzemnih i međunarodnih organizacija koje podupiru rad i djelovanje Udruge,
· sredstava ostvarenih obavljanjem djelatnosti kojima se ostvaruju ciljevi Udruge,  
· financiranjem programa i projekata udruge iz državnog proračuna i proračuna jedinica lokalne i područne (regionalne) samouprave te fondova i/ili inozemnih izvora, kao i druga novčana sredstva stečena u skladu sa zakonom,
· ostalih prihoda sukladno Zakonu o udrugama i drugim propisima.
(2) Radi ostvarivanja programskih ciljeva i zadaća Udruga može kreirati svoju 
mrežnu stranicu, izdavati svoje glasilo, kao i druge publikacije sukladno Zakonu.

Članak 32.
(1) Udruga upravlja imovinom u skladu s propisima o materijalnom i 
financijskom poslovanju neprofitnih organizacija. 
(2) Svi prihodi i rashodi Udruge određuju se financijskim planom.
(3) Financijski plan donosi se za jednu kalendarsku godinu i vrijedi za godinu 
za koju je donesen. Na kraju godine sastavlja se završni račun.  

Članak 33.
(1) Udruga upravlja sredstvima za rad sukladno propisima o materijalnom i 
financijskom poslovanju i u sklopu financijskog plana Udruge.
(2) Sredstva se vode kod izabrane banke u Zagrebu.
(3) Članovi UO-a imaju naredbodavno pravo u raspolaganju sredstvima i to u 

skladu s odlukama Skupštine odnosno UO-a donesenim na temelju programa rada i financijskoga plana.


XI. PRESTANAK POSTOJANJA UDRUGE I POSTUPAK S IMOVINOM U SLUČAJU PRESTANKA POSTOJANJA UDRUGE
 
Članak 34.
(1) Udruga prestaje postojati: 
· odlukom Skupštine o prestanku rada Udruge, 
· odlukom Skupštine o pripajanju drugoj udruzi, spajanju s drugom udrugom, podjelom udruge razdvajanjem, 
· u drugim slučajevima predviđenim Zakonom. 
(2) Odluke Skupštine  iz prethodnog stavka donose se s najmanje 20% glasa 
svih članova Udruge.
(3) Skupština imenuje i opoziva likvidatora.
(4) U slučaju prestanka postojanja Udruge preostala imovina će pripasti 
udruzi ili ustanovi ili zakladi koje imaju iste ili slične statutarne ciljeve.

Članak 35.
(1) Likvidator je pravna ili fizička osoba ovlaštena za zastupanje Udruge u 
postupku likvidacije. 
(2) Likvidator:
· zastupa Udrugu sve do okončanja procesa likvidacije i brisanja Udruge iz registra udruga,
· obavlja i poslove utvrđivanja i raspodjele preostale imovine Udruge nakon pokretanja postupka likvidacije te podnosi završni račun i izvješće o provedenom likvidacijskom postupku,
· poduzima sve radnje i postupke u skladu sa Zakonom o udrugama i drugim pozitivnim propisima,
· likvidatora bira i opoziva Skupština.



XII. NAČIN RJEŠAVANJA SPOROVA I SUKOBA INTERESA
 
Članak 36.
(1) Sporovi između članova rješavaju se mirnim putem na Skupštini.
(2) Sporovi koje se ne uspiju riješiti mirnim putem, rješavaju se pred mjesno 
nadležnim sudom.
(3) O sukobu interesa između članova pojedinih tijela Udruge odluku donosi 
Skupština.

XIII. PRIJELAZNE I ZAVRŠNE ODREDBE 

Članak 37.
(1) Ovaj Statut stupa na snagu danom donošenja, a primjenjuje se danom 
ovjere od strane nadležnog tijela državne uprave. 
(2) Statut potpisuje imenom, prezimenom, oznakom svojstva i vlastoručnim 
potpisom osoba ovlaštena za zastupanje Udruge.



